గెల్లు శ్రీనివాస్ యాదవ్

గెల్లు శ్రీనివాస్ యాదవ్ తెలంగాణ రాష్ట్రానికి చెందిన రాజకీయ నాయకుడు. తెలంగాణ రాష్ట్ర సమితి విద్యార్థి విభాగం (టీఆర్‌ఎస్వీ) రాష్ట్ర అధ్యక్షుడిగా పనిచేస్తున్నాడు. 2023 ఏప్రిల్ 4న తెలంగాణ రాష్ట్ర పర్యాటక అభివృద్ధి సంస్థ చైర్మన్‌గా నియమించబడ్డాడు.

జననం, విద్యాభాస్యం 
గెల్లు శ్రీనివాస్ యాదవ్  తెలంగాణ రాష్ట్రం, కరీంనగర్ జిల్లా, వీణవంక మండలంలోని, హిమ్మత్ నగర్ గ్రామంలో గెల్లు మల్లయ్య, లక్ష్మి  దంపతులకు జన్మించాడు. ఆయన ప్రాథమిక విద్య అంత వీణవంకలో పూర్తి చేసి, అంబర్‌పేట ప్రభుత్వ బీసీ సంక్షేమ వసతి గృహంలో ఉంటూ దోమల‌గూడలోని ఏవీ కళాశాలలో బీఏ పూర్తి చేశాడు. గెల్లు శ్రీనివాస్ యాదవ్ తెలుగు విశ్వవిద్యాలయంలో ఎంఏ (జానపద కళలు), ఉస్మానియా విశ్వవిద్యాలయంలో ఎంఏ (రాజనీతి శాస్త్రం) పూర్తి చేసి, ఎల్‌ఎల్‌బీ పట్టా అందుకున్నాడు. ఆయన ప్రస్తుతం ఉస్మానియా యూనివర్సిటీ లో పీహెచ్‌డీ రాజనీతిశాస్త్రం విభాగంలో చేరి ‘తెలంగాణ ఉద్యమం- కేసీఆర్‌ గారి పాత్ర’ అనే అంశంపై పరిశోధన చేస్తున్నాడు.

రాజకీయ జీవితం
గెల్లు శ్రీనివాస్ యాదవ్ డిగ్రీ చదువుతున్న రోజుల్లో బీసీ సంక్షేమం సంఘం అధ్యక్షుడు ఆర్.కృష్ణయ్య‌ తో కలిసి బీసీ విద్యార్థుల సమస్యలపై పోరాటాల్లో పాల్గొన్నాడు. తెలంగాణ ఉద్యమ సమయంలో 2001లో తెలంగాణ రాష్ట్ర సమితి పార్టీ ఆవిర్భావం సందర్బంగా టీఆర్‌ఎస్‌ పార్టీలో చేరి తెలంగాణ రాష్ట్ర సమితి విద్యార్థి విభాగం (టీఆర్‌ఎస్వీ) వ్యవస్థాపక సభ్యుల్లో ఒకడిగా ఉన్నాడు. ఆయన దోమల‌గూడ లోని ఏవీ కళాశాల టీఆర్‌ఎస్వీ అధ్యక్షుడిగా (2003-2006), తెలుగు విశ్వవిద్యాలయం టీఆర్‌ఎస్వీ అధ్యక్షుడిగా (2006-2007), తెలంగాణ విద్యార్థి జేఏసీ ప్రధాన కార్యదర్శిగా, 2010 నుండి ఉస్మానియా యూనివర్సిటీ టీఆర్‌ఎస్వీ అధ్యక్షుడిగా వివిధ హోదాల్లో పని చేస్తూ 29 మే 2017లో టీఆర్‌ఎస్వీ రాష్ట్ర అధ్యక్షుడిగా నియమితుడయ్యాడు.

గెల్లు శ్రీనివాస్ యాదవ్ ను హుజురాబాద్ శాసనసభ నియోజకవర్గం ఉపఎన్నికకు టిఆర్ఎస్ అభ్యర్థిగా 2021 ఆగస్టు 11న కేసీఆర్ ప్రకటించాడు. ఆయనకు 2021 సెప్టెంబరు 30న ముఖ్యమంత్రి కే చంద్రశేఖర్‌రావు బీ-ఫారంను, ఎన్నికల ఖర్చు నిమిత్తం పార్టీ ఫండ్‌ నుంచి 28 లక్షల రూపాయల చెక్కును అందజేశాడు. 2021 అక్టోబరు 30న జరిగిన ఉప ఎన్నికలో బిజెపి అభ్యర్థి ఈటెల రాజేందర్‌ చేతిలో 23, 855 ఓట్ల తేడాతో ఓడిపోయాడు.

గెల్లు శ్రీనివాస్ యాదవ్ ను  2023 ఏప్రిల్ 4న ముఖ్యమంత్రి కె.చంద్రశేఖర్ రావు తెలంగాణ రాష్ట్ర పర్యాటక అభివృద్ధి సంస్థ చైర్మన్‌గా నియమించాడు. శ్రీనివాస్ రెండేళ్లపాటు ఈ పదవిలో కొనసాగనున్నట్టు ముఖ్యమంత్రి నిర్ణయం మేరకు ప్రభుత్వ ప్రధాన కార్యదర్శి నుండి నియామక ఉత్తర్వు (జీవో ఆర్.టి. నెం. 513) జారీచేయబడింది. గెల్లు శ్రీనివాస్ యాదవ్ 2023 ఏప్రిల్ 15న పర్యాటకాభివృద్ధి సంస్థ ఛైర్మెన్‌గా భాద్యతలు చేపట్టాడు.

ఎన్నికల సమన్వయకర్తగా
శ్రీనివాస్ యాదవ్ 2006లో సిరిసిల్ల అసెంబ్లీ నియోజకవర్గం, కరీంనగర్ లోకసభ నియోజకవర్గం ఉప ఎన్నికల్లో విద్యార్థి విభాగం సమన్వర్యకర్తగా పనిచేశాడు. ఆయన 2008లో జడ్చెర్ల శాసనసభ నియోజకవర్గం విద్యార్థి విభాగం ఇంచార్జ్ గా, 2009లో జరిగిన హుజురాబాదు అసెంబ్లీ నియోజకవర్గం ఎన్నికల ప్రచారంలో పాల్గొన్నాడు. గెల్లు శ్రీనివాస్ 2012లో కొల్లాపూర్ అసెంబ్లీ నియోజకవర్గం ఉప ఎన్నికల్లో విద్యార్థి విభాగం సమన్వర్యకర్తగా కొప్పుల ఈశ్వర్ నాయకత్వంలో పని చేశాడు. ఆయన 2020లో జరిగిన గ్రేటర్ హైదరాబాద్ మున్సిపల్ కార్పొరేషన్‌ ఎన్నికల్లో ఓల్డ్ మలక్‌పేట్ డివిజన్ ఇంచార్జ్ గా పని చేశాడు.

మూలాలు

కరీంనగర్ జిల్లా రాజకీయ నాయకులు
తెలంగాణ రాష్ట్ర సమితి రాజకీయ నాయకులు
తెలంగాణ ఉద్యమకారులు
తెలుగు విశ్వవిద్యాలయం పూర్వ విద్యార్థులు